Šefčík, Marek, poslanec NR SR (2023-06-21):
Ďakujem pekne, pán predsedajúci. Vážený pán minister, kolegyne, kolegovia, vystupujem k tomuto zákonu preto, že sme pripravili pozmeňujúci a doplňujúci návrh, ktorý zavádza povinnosť pre vrcholových športovcov, aby chodili k špecialistovi na zdravotné prehliadky, aby sa nám, aby sme obmedzili, lebo asi to na nulu neobmedzíme, ale aby sme obmedzili to, že niektorí športovci nám kolabujú. Takže ja nechcem veľmi zdržiavať. Prečítam krátke odôvodnenie, ktoré, ktoré je k tomuto pozmeňujúcemu návrhu a potom prečítam samotný pozmeňujúci návrh. Nie je veľmi dlhý, takže skúsim to veľmi rýchlo prejsť. Uvedené ustanovenie oproti pôvodnému zneniu návrhu zákona rozširuje zákonnú povinnosť absolvovať telovýchovnú lekársku prehliadku okrem reprezentantov aj na „výkonnostných“ športovcov, avšak len tých, ktorých športové odvetvie sa vyznačuje vysokou fyzickou a telesnou aktivitou počas športového výkonu. Vymedzenie ostatných je ponechané na predpisy príslušného národného športového zväzu alebo národnej športovej organizácie. Čiže tam je istá voľnosť v tom, ako si to oni určia. Zároveň sa navrhuje, aby ministerstvo školstva na základe odbornej diskusie zverejňovalo zoznam športových odvetví, v ktorých bude takáto povinnosť. Tak a teraz si dovolím prečítať samotné znenie pozmeňujúceho a doplňujúceho návrhu poslancov Národnej rady Slovenskej republiky Mareka Šefčíka, Karola Kučeru a Romana Mikulca k vládnemu návrhu zákona o športe a o zmene a doplnení niektorých zákonov. Je to tlač 1554. 1. V čl. I sa § 25 dopĺňa odsekmi 8 až 11, ktoré znejú: „(8) Športovec v kategórii dospelých, športovec v kategórii mládeže v kolektívnom športovom odvetví a športovec v najvyššej vekovej kategórii mládeže v individuálnom športovom odvetví, ktorý je športovým reprezentantom alebo sa zúčastňuje na najvyššej celoštátnej súťaži, je povinný podrobiť sa lekárskej zdravotnej prehliadke podľa odseku 10, ak vykonáva šport v športovom odvetví, ktoré si vyžaduje zvýšenú pohybovú aktivitu. Zoznam športových odvetví, ktoré si vyžadujú zvýšenú pohybovú aktivitu, zverejňuje ministerstvo školstva na svojom webovom sídle. (9) Predpis národného športového zväzu alebo predpis národnej športovej organizácie môže určiť aj ďalšie skupiny športovcov, ktorí sú povinní podrobiť sa lekárskej prehliadke podľa odseku 10. (10) Zdravotnú spôsobilosť na vykonávanie príslušného športu posudzuje raz ročne lekár so špecializáciou v špecializačnom odbore telovýchovné lekárstvo na základe lekárskej prehliadky, ktorú vykonal. Zdravotné výkony, ktoré sú súčasťou príslušnej lekárskej prehliadky, sa neuhrádzajú z prostriedkov verejného zdravotného poistenia; to neplatí, ak ide o zdravotné výkony, ktoré sú súčasťou preventívnej prehliadky podľa osobitného predpisu.11) (11) Zdravotné výkony, ktoré sú súčasťou lekárskej prehliadky podľa odseku 10, ustanoví všeobecne záväzný právny predpis, ktorý vydá ministerstvo školstva po dohode s Ministerstvom zdravotníctva Slovenskej republiky.“.“ Poznámka pod čiarou k odkazu 11 znie: „11) § 2 ods. 2 až 4 zákona č. 577/2004 Z. z. o rozsahu zdravotnej starostlivosti uhrádzanej na základe verejného zdravotného poistenia a o úhradách za služby súvisiace s poskytovaním zdravotnej starostlivosti.“ Nasledujúce odkazy a poznámky pod čiarou k týmto odkazom sa primerane preznačia. 2. V čl. I § 26 sa vypúšťajú odseky 6 až 9. Poznámka pod čiarou k odkazu 12 sa vypúšťa. Nasledujúce odkazy a poznámky pod čiarou k týmto odkazom sa primerane preznačia. 3. V čl. I § 77 ods. 1 písm. c) sa slová „ako športový reprezentant podľa § 26 ods. 7“ nahrádzajú slovami „podľa § 25 ods. 8“. Pán predsedajúci, skončil som.